ଅଯୋଧ୍ୟା : ଅଯୋଧ୍ୟାରେ ରାମଜନ୍ମଭୂମି ତିର୍ଥ କ୍ଷେତ୍ର ଟ୍ରଷ୍ଟ ବୈଠକ ଅନୁଷ୍ଠିତ ହେଉଛି । ଏଥିରେ ମନ୍ଦିରର ଭୂମିପୂଜାର ତାରିଖ ଘୋଷଣା ନେଇ ଚୁଡାନ୍ତ ନିଷ୍ପତ୍ତି ନିଆଯାଇପାରେ। ଅଗଷ୍ଟ ୫ରୁ ମନ୍ଦିରର ନିର୍ମାଣ ଆରମ୍ଭ ହୋଇପାରେ ବୋଲି କୁହାଯାଉଛି। ଭୂମିପୂଜା ନିମନ୍ତେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ଡାକିବା ପାଇଁ ଏହି ଦୁଇଟି ତାରିଖ ସଂପର୍କ ରେ ପିଏମଓକୁ ସୂଚନା ଦିଆଯାଇଛି।
ରାମଲାଲା ମନ୍ଦିରର ମୁଖ୍ୟ ପୁରୋହିତ ସତ୍ୟେନ୍ଦ୍ର ଦାସ କହିଛନ୍ତି - ଟ୍ରଷ୍ଟର ବୈଠକରେ ପ୍ରଧାନମନ୍ତ୍ରୀଙ୍କ କାର୍ଯ୍ୟସୂଚୀ ସ୍ଥିର କରାଯିବା ଉଚିତ, ଯାହାଫଳରେ ମନ୍ଦିର ନିର୍ମାଣ ଶୀଘ୍ର ଆରମ୍ଭ ହୋଇପାରିବ। ଅନ୍ୟପକ୍ଷରେ ବାବ୍ରି ମସଜିଦ୍ର ସପକ୍ଷବାଦୀ ଇକବାଲ ଅନସାରୀ କହିଛନ୍ତି, ମୁଁ ଅଯୋଧ୍ୟାରେ ପ୍ରଧାନମନ୍ତ୍ରୀଙ୍କୁ ସ୍ୱାଗତ କରିବାକୁ ଚାହୁଁଛି। ସାଧୁ ସମାଜ ମନ୍ଦିର ନିର୍ମାଣ କରିବାକୁ ଚାହାଁନ୍ତି, ଯାହା ମୁଁ ମଧ୍ୟ ଚାହେଁ। ମୋଦୀ ମନ୍ଦିର ନିର୍ମାଣର ଶୂଭାରମ୍ଭ କରନ୍ତୁ। ଅନସାରୀଙ୍କ ଅନୁଯାୟୀ, ସୁପ୍ରିମକୋର୍ଟଙ୍କ ନିର୍ଦ୍ଦେଶରେ ମୁସଲିମ ସମାଜକୁ ମସଜିଦ ପାଇଁ ଦିଆଯାଇଥିବା ୫ ଏକର ଜମିରେ ଏକ ଡାକ୍ତରଖାନା ଏବଂ ଏକ ବିଦ୍ୟାଳୟ ନିର୍ମାଣ କରାଯାଉ।
ଆରଏସଏସର ସହ ସର କାର୍ଯ୍ୟବାହ ଡକ୍ଟର କୃଷ୍ଣ ଗୋପାଳ ଗୁରୁବାର ରାତିରେ ଅଯୋଧ୍ୟାରେ ପହଞ୍ଚିଥିଲେ। ଶୁକ୍ରବାର ଦିନ ସେ ମନ୍ଦିର ନିର୍ମାଣ ସହ ଜଡିତ ସାଧୁ-ସନ୍ଥ ତଥା ବିଶ୍ବ ହିନ୍ଦୁ ପରିଷଦର ନେତା, ମନ୍ଦିର ଟ୍ରଷ୍ଟର ଅଧିକାରୀଙ୍କୁ ଭେଟିଥିଲେ। କରସେବପୁରମରେ ମନ୍ଦିର ଟ୍ରଷ୍ଟର ସଦସ୍ୟମାନଙ୍କ ସହିତ ବୈଠକରେ ଆଲୋଚନା କରିଥିଲେ। ଶନିବାରର ବୈଠକର କାର୍ଯ୍ୟସୁଚୀ ମଧ୍ୟ ଚୂଡାନ୍ତ ହୋଇଛି। ମନ୍ଦିର ନିର୍ମାଣ କମିଟିର ଅଧ୍ୟକ୍ଷ, ମନ୍ଦିର ସୁରକ୍ଷା ପରାମର୍ଶଦାତା ଏବଂ ମନ୍ଦିର ନିର୍ମାଣ ଉପରେ ଟ୍ରଷ୍ଟ ସଦସ୍ୟଙ୍କ ମନ୍ଦିର ନିର୍ମାଣ ଉପରେ ଆଲୋଚନାରେ ଯୋଗଦାନକୁ ଗୁରୁତ୍ୱପୂର୍ଣ୍ଣ ବିବେଚନା କରାଯାଉଛି।
ଟ୍ରଷ୍ଟର ବୈଠକରେ ଯୋଗଦେବାକୁ ଆସିଥିବା ସଦସ୍ୟ କାମେଶ୍ୱର ଚୌପାଲ କହିଛନ୍ତି, ଯଦି ପବିତ୍ର ମନ୍ଦିରର ପୂଜା ଏବଂ ମନ୍ଦିର ନିର୍ମାଣ ପ୍ରଧାନମନ୍ତ୍ରୀଙ୍କଠାରୁ ଆରମ୍ଭ ହୁଏ, ତେବେ ତାହା ବହୁତ ଭଲ ହେବ। ଶିଳାପୂଜନ, ସିଂହଦ୍ବାରର ଶିଳାନ୍ୟାସ ସହିତ ଆରମ୍ଭ ହୋଇଛି। ଏବେ ଗର୍ଭଗୃହ ପୂଜା ବାକି ଅଛି । କରୋନାକୁ ଦୃଷ୍ଟିରେ ରଖି ଟ୍ରଷ୍ଟ ଏହାର ଭୁମି ପୂଜନ କାର୍ଯ୍ୟକ୍ରମକୁ ସ୍ଥଗିତ ରଖିଛି। ଦେଶ ସମ୍ମୁଖୀନ ହେଉଥିବା ସଙ୍କଟକୁ ପ୍ରଥମେ ମୁକାବିଲା କରିବାକୁ ହେବ। ଚୌପାଲ କହିଛନ୍ତି ଯେ, ମୋଦୀଙ୍କ ଦ୍ୱାରା ଆରମ୍ଭ ହେବାକୁ ଥିବା ରାମ ମନ୍ଦିର ସହିତ ରାଷ୍ଟ୍ରୀୟ ମଣ୍ଡପ ମଧ୍ୟ ନିର୍ମାଣ ହେବ।
